Google ເປີດຕົວ ຕົ້ນແບບລົດຂັບເອງ (ວີດີໂອ ພາສາ ລາວ/ອັງກິດ)
ມີທາງເປັນໄປໄດ້ຫລາຍວ່າ ພາຍໃນປີ 2020 ຈະມີລົດ ທີ່ຂັບເອງໄດ້ເຄິ່ງນຶ່ງ ແລ່ນຢູ່ຕາມ ທ້ອງຖະໜົນ ໃນທົ່ວສະຫະລັດ.
ບໍລິສັດເທັກໂນໂລຈີຍັກໃຫຍ່ຂອງສະຫະລັດ Google ໄດ້ກ້າວໄປ ຂ້າງໜ້າບາດກ້າວນຶ່ງ ໃນການດຳເນີນຄວາມພະຍາຍາມເພື່ອໃຫ້ມີລົດທີ່ຂັບ ໄປເອງແລ່ນຢູ່ຕາມທ້ອງຖະໜົນ ໂດຍການເປີດໂຕລົດ ຕົ້ນແບບຂັບເອງ ທີ່ບໍ່ຕ້ອງໃຊ້ມືຄວບຄຸມ ເມື່ອທ້າຍເດືອນພຶດສະພາຜ່ານມານີ້ Google ກ່າວວ່າ ມື້ນຶ່ງຂ້າງໜ້າ ລົດຂອງຕົນແມ່ນຈະຂັບໄປເອງ ໄດ້ດີກ່ວາ ຫລາຍໆຄົນທີ່ຂັບລົດ ຢູ່ໃນປັດຈຸບັນນີ້ George Putic ຜູ້ສື່ຂ່າວວີໂອເອ ມີລາຍງານຊຶ່ງດາຣາຈະນຳມາສະເໜີທ່ານ ລົດຂັບເອງຂອງບໍລິສັດ Google ບໍ່ແມ່ນສິ່ງທີ່ຫາເບິ່ງໄດ້ຍາກ ຢູ່ຕາມທ້ອງຖະໜົນຂອງຫລາຍໆລັດ ທາງພາກຕາເວັນຕົກຂອງອາເມຣິກາ ເຊັ່ນລັດແຄລິຟໍເນຍກັບເນວາດາ ຊຶ່ງ ພວກຜູ້ແທນຂອງລັດເຫລົ່ານີ້ ແມ່ນເປີດກວ້າງຫລາຍກ່ວາພວກຜູ້ແທນລັດອື່ນໆ ຕໍ່ແນວຄິດ ຂອງການໃຊ້ລົດທີ່ບໍ່ມີຄົນຂັບ ຫລືຄົນຂັບນັ່ງໄປຊື່ໆ ໂດຍບໍ່ຄວບຄຸມພວງມາໄລລົດ ກ່ອນໜ້ານີ້ Google ແມ່ນໄດ້ເອົາລົດທຳມະດາ ທີ່ບໍລິສັດສ້າງລົດ ຜະລິດອອກມາຂາຍທີ່ ມີ ພວງມາໄລແລະເບຣກກັບຄັນເລ່ງນັ້ນ ມາຫັນປ່ຽນເປັນລົດທີ່ຂັບເອງ ໂດຍທີ່ຜູ້ທີ່ນັ່ງຢູ່ ບ່ອນຄົນຂັບ ສາມາດຄວບຄຸມພວງມາໄລ ເວລາໃດກໍໄດ້ ແຕ່ວ່າລົດຂັບເອງຕົ້ນແບບ ທີ່ Google ເອົາມາເປີດຕົວໃນເດືອນແລ້ວນີ້ແມ່ນລົດຂະໜາດ ນ້ອຍໆສອງບ່ອນນັ່ງ ທີ່ເປັນແນວຄິດໃໝ່ຢ່າງສິ້ນເຊີງ ໂດຍບໍ່ເປີດໃຫ້ຜູ້ໂດຍສານສາມາດ ຄວບຄຸມທິດທາງ ຄວາມໄວ ຫລືວ່າ ເບຣກໄດ້ເລີຍ ຫລັງຈາກທີ່ປ້ອນຂໍ້ມູນກ່ຽວກັບຈຸດໝາຍປາຍທາງທີ່ຈະໄປນັ້ນ ລົງໃນຄອມພິວເຕີ້ຢູ່ໃນລົດ ແລ້ວ  ຜູ້ໂດຍສານກໍຈະສາມາດນັ່ງໄປເສີຍໆ ຊົມວິວຕາມທາງ ຫລືຕິດຕາມເບິ່ງການຂັບໄປ ຂອງລົດ ຢູ່ໃນໜ້າຈໍນັ້ນໄດ້ ຄວາມໄວທີ່ແລ່ນໄດ້ສູງສຸດຂອງລົດນີ້ແມ່ນ 40 ຫລັກຕໍ່ຊົ່ວໂມງ ຫລື ປະມານ 10 ໄມລ໌ ໃນວີດີໂອທີ່ Google ນໍາອອກເຜີຍແຜ່ສຳຫລັບໂອກາດນີ້ ຜູ້ອຳນວຍການພະແນກລົດຂັບເອງຂອງບໍລິສັດ ທ່ານ Chris Urmson ໄດ້ເນ້ນໜັກວ່າ ລົດຄັນໃໝ່ນີ້ເປັນພຽງຕົ້ນແບບເທົ່ານັ້ນ ທ່ານ Urmson ເວົ້າວ່າ: ທ່ານ Chris Urmson ກ່າວຕໍ່ໄປວ່າ Google ຢາກຈະພັດທະນາ ເທັກໂນໂລຈີນີ້ ໄປຮອດຂັ້ນທີ່ວ່າ ຜູ້ຄົນສາມາດເອີ້ນເອົາລົດຂັບເອງນີ້ ໃຫ້ມາຕ້ອນຮັບເອົາ ແລ້ວພາເດີນທາງໄປໃສມາໃສກໍໄດ້ທີ່ເຂົາເຈົ້າ ຢາກໄປ ແລະພໍສົ່ງລົງແລ້ວ ລົດຂັບເອງນັ້ນກໍຈະໄປຕ້ອນເອົາຜູ້ໂດຍ ສານຄົນຕໍ່ໄປທີ່ເອີ້ນມາ ຄືກັນກັບລົດແທັກຊີ້ ມີທາງເປັນໄປໄດ້ຫລາຍວ່າ ພາຍໃນປີ 2020 ລົດທີ່ຂັບໄປເອງໄດ້ເຄິ່ງນຶ່ງ ຈະມີໃຫ້ເຫັນຢູ່ທົ່ວໄປ ຕາມຄວາມເຫັນຂອງທ່ານ Zoran Filipi ອາຈານສອນວິຊາວິສະວະກຳຍານຍົນ ທີ່ມະຫາວິທະຍາໄລ Clemson ທີ່ກ່າວຕໍ່ ວີໂອເອ ຜ່ານທາງ Skype ທ່ານ Zoran Filipi ເວົ້າວ່າ: ທ່ານ Filipi ເວົ້າຕື່ມວ່າ ພວກເຮົາຈະບໍ່ຕ້ອງມີພາລະໃນການຂັບລົດ ໃນລະຫວ່າງທີ່ເດີນທາງ ຢູ່ເທິງທາງຫລວງ ແຕ່ຈະສາມາດຄວບຄຸມລົດໄດ້ ເວລາໃກ້ຈະໄປຮອດຈຸດໝາຍປາຍທາງແລ້ວ ບໍລິສັດ Google ມີແຜນການຈະຜະລິດ ຕົ້ນແບບລົດຂັບເອງນີ້ ອອກມາປະມານ 100 ຄັນ ຊຶ່ງບາງຄັນ ຈະມີພວງມາໄລໄວ້ໃຫ້ຄົນຄວບຄຸມນຳດ້ວຍນັ້ນ ອອກມາແລ່ນທົດລອງ ຢູ່ບົນຖະໜົນລັດ ແຄລິຟໍເນຍ ຊຶ່ງຖ້າຫາກວ່າສຳເລັດຜົນ ພວກເຮົາກໍອາດຈະມຸ່ງໜ້າໄປສູ່ອະນາຄົດ ໃນລົດ ທີ່ບໍ່ມີຄົນຂັບກໍໄດ້